በሳዑዲ በውጭ አገራት ዜጎች ላይ እየተወሰደ ላለው እርምጃ ትኩረት ሰጥተን እየሰራን ነው – ዶ/ር ቴድሮስ
– የሳዑዲ አረቢያ መንግሥት በአገሪቱ በህገ-ወጥ መንገድ ገብተው እየሰሩ ለሚገኙ የሌሎች አገራት ዜጎች ከአገር እንዲወጡ ለሁለተኛ ጊዜ የሰጠው የምህረት አዋጅ ቀነ ገደብ ባሳለፍነው እሁድ ማለቅን ተከትሎ በተካሄደ የፖሊስ ክትትል 16 ሺ የውጭ ሃገር ሰዎች መታሰራቸው ተሰምቷል። የፖሊስን የእስር ሽሽት ሲያመልጡ የነበሩ የውጭ ሃገር ሰዎችም መገደላቸው ተሰምቷል። በሺዎች የሚቆጠሩ ኢትዮጵያንም በአገሪቱ እንደመኖራቸው፥ በዚህ የፖሊስ አሰሳ የተያዙ ኢትዮጵያውያንም  እንዳሉ ነው የተነገረው። የኢፌዴሪ የውጭ  ጉዳይ ሚኒስትር ዶክተር ቴድሮስ አድሀኖም በጉዳዩ ላይ  በትዊተር ገፃቸው በሰጡት አስተያየት ሚኒስቴር መስሪያ ቤታቸው ለጉዳዩ ትኩረት በመስጠት እየሰራ መሆኑን ነው የገለፁት። የውጭ  ጉዳይ ሚኒስትሩ በትዊተር መልዕክታቸው መንግስት በሳዑዲ አረቢያ ከሚገኙ ኢትዮጵያውያን ጎን  መሆኑን በመጠቆም ሁኔታውን እየተከታተለን  ነው ብለዋል። ማምሻውን የኢፌዴሪ የውጭ  ጉዳይ ሚኒስቴር ቃል አቀባይ አምባሳደር ዲና ሙፍቲ ለፋና ብሮድካስቲንግ ኮርፖሬት 120 ደቂቃ  እንደተናገሩት፥ የሳዑዲ አረቢያ መንግስት በአገሩ የሚገኙ  የሌሎች አገራት ዜጎች በህጋዊነት ለመስራት የሚያስችላቸውን ሰነድ እንዲያድሱ ያስቀመጠው ቀነ ገደብ በመጠናቀቁ ነው እርምጃውን መውሰድ የጀመረው። የውጭ  አገራት ዜጎቹ ለመስራት የሚያስውችላቸውን ሰነድ ማሳደስ ካልቻሉ ያላቸው ዕድል  አገር መልቀቅ መሆኑን ያመለከቱት ቃል አቀባዩ፥ ወደ አገር ቤት ለመመለስም ከኢምባሲዎች የይለፍ ደብዳቤ ማግኘት አለባቸው ብለዋል። በዚያው የሚገኘው የኢትዮጵያ ኢምባሲ ለኢትዮጵያውያን ፓስፖርትና ሌሎች ሰነዶችን እያደሰና የይለፍ ደብዳቤ በመስጠት ላይ እንደሚገኝ አስታውቀዋል። ሆኖም በህገወጥ መንገድ የሚሄዱ ኢትዮጵያውያን በአቅራቢያቸው የሚገኘውን ኢምባሲና የቆንፅላ ፅህፈት ቤት የሚያገኙት ችግር ሲያጋጥማቸው በመሆኑ፥ ለዜጎች ትክክለኛውን ጥበቃና  ክትትል ለማድረግ አስቸጋሪ ሆኗል ነው ያሉት። በተለይም በሳዑዲ አረቢያ የሚገኘው የኢትዮጵያ ኢምባሲ ከየአካባቢው ማህበረሰቦች ጋር በመሆን ለዜጎች ተገቢውን ጥበቃና ድጋፍ ለማድረግ  መስራቱን እንደሚቀጥል አምባሳደር ዲና አረጋግጠዋል። ፖሊስ የውጭ አገር ዜጎች ይበረክቱባቸዋል ባላቸው ሆቴሎች፣ ሱቆችና የግንባታ  ስፍራዎች አሰሳውን እያካሄደ ይገኛል።  ባሳለፍነው ሰኞ አፈሳው ከተጀመረ በኋላ በርካታ ሱቆች ዝግ መሆናቸውን ሳውዲ ጋዜት የተባለው ጋዜጣ ፅፏል። ምንጭ ኤፍ.ቢ.ሲ